અને ઈચ્છાંકને અંધારામાં રાખીને ઈવાએ ડૉ. સર્જિત સાથે લગ્ન નક્કી કરી લીધાં. ઈવાને બદલે એની એક સાહેલીએ આવીને એક પત્ર ઈચ્છાંકના હાથમાં મૂક્યો હતો. તેમાં લખ્યું હતું, ‘પ્રિય ઈચ્છાંક, મારા વિવાહના સમાચાર સાંભળીને તને દુઃખ જરૂર થશે, મારાં સ્વપ્નોને સાકાર કરવા તેં મને ખૂબ જ મદદ કરી છે. ઈચ્છાંક, તારા અહેસાનોનો બદલો હું શી રીતે ચૂકવીશ ? હા, એક ઉપકારક તરીકે મારી પાછળ તેં ખર્ચેલા પૈસાનો મેં હિસાબ રાખ્યો છે. કારણ કે ગરીબો કરતાં અમીરોને પૈસાની કિંમત વધુ હોય છે. એ પૈસો તેં કદાચ ગણતરીપૂર્વક ખર્ચ્યો હોય અને તારી ગણતરી મેં ખોટી પાડી છે, માટે તેં ખર્ચેલી રકમ હું ધીરે ધીરે બધી જ ચૂકવી દઈશ. નિશ્ચિંત રહેજે. ઈચ્છાંક, તને નથી લાગતું કે તેં મને ચાહી પણ મારો જીવનસાથી કેમ ન બની શક્યો ? કારણ કે તું માત્ર ગ્રેજ્યુએટ છે. અને કોઈ પણ સ્વમાની યુવક પોતાના કરતાં વધુ ભણેલી પત્ની પસંદ કરતો નથી. અને એટલે જ મેં તારી દ્વિધા દૂર કરી દીધી છે. તારી દોસ્ત ઈવાના સ્નેહસ્મરણ.’ ઈવાનો પત્ર વાંચીને ઈચ્છાંક ધ્રુસકે-ધ્રુસકે રડી પડ્યો હતો. ઈચ્છાંકને બરબાદ થયાનું દુઃખ નહોતું થયું, કોઈકે ગણતરીપૂર્વક કરેલી છેતરપિંડીનું દુઃખ થયું હતું.